
R A P O R T   C O M U N

asupra Propunerii legislative privind constituirea Centrului cultural creştin-ortodox al Mănăstirii Cernica

Propunerea legislativă privind constituirea Centrului cultural creştin-ortodox al Mănăstirii Cernica (P.l. 609/2003) a fost transmisă Comisiei pentru drepturile omului, culte şi problemele minorităţilor naţionale şi Comisiei pentru cultură, arte, mijloace de informare în masă cu adresa nr. 609/15.12.2003, cele două Comisii fiind sesizate în fond. Propunerea legislativă a fost trimisă, spre avizare, Comisiei juridice, de disciplină şi imunităţi, Comisiei pentru buget, finanţe şi bănci şi Comisiei pentru agricultură, silvicultură, industrie alimentară şi servicii specifice. Până la data întocmirii raportului, a fost primit avizul Comisiei pentru agricultură, silvicultură, industrie alimentară şi servicii specifice, care a avizat favorabil propunerea legislativă, în forma prezentată de iniţiator, şi avizul Comisiei pentru buget, finanţe şi bănci, care a propus respingerea propunerii legislative. În redactarea raportului, Comisiile au ţinut cont de avizul emis de Consiliul Legislativ şi de punctul de vedere al Guvernului. 

Propunerea legislativă face parte din categoria legilor ordinare, potrivit prevederilor art. 73 din Constituţia României.

Propunerea legislativă a fost dezbătută de Comisia pentru drepturile omului, culte şi problemele minorităţilor naţionale, în şedinţa din ziua de 10 februarie 2004, şi de Comisia pentru cultură, arte, mijloace de informare în masă, în şedinţele din 17 februarie şi 30 martie 2004. 

În conformitate cu prevederile art. 52 din Regulamentul Camerei Deputaţilor, la dezbaterea Propunerii legislative au participat, ca invitaţi, din partea Ministerului Culturii şi Cultelor, d-nul secretar de stat Ioan Opriş, d-nul director Mircea Angelescu şi d-nul consilier Vasile Surdu – Bob.

La lucrările Comisiilor, în ziua votului, au fost prezenţi, la Comisia pentru drepturile omului, culte şi problemele minorităţilor naţionale, 12 deputaţi, din totalul de 15 membri ai Comisiei, iar la Comisia pentru cultură, arte, mijloace de informare în masă 18 deputaţi, din totalul de 19 membri ai Comisiei.


Raportul Comisiilor a fost adoptat cu majoritatea voturilor celor prezenţi în sală în momentul votării (11 voturi pentru şi 1 contra), în Comisia pentru drepturile omului, culte şi problemele minorităţilor naţionale, şi cu majoritatea voturilor celor prezenţi în sală în momentul votării (9 voturi pentru, 1 contra şi 2 abţineri) în Comisia pentru cultură, arte, mijloace de informare în masă.


În urma dezbaterilor, în Comisia pentru drepturile omului, culte şi problemele minorităţilor naţionale şi Comisia pentru cultură, arte, mijloace de informare în masă propun respingerea Propunerii legislative privind constituirea Centrului cultural creştin-ortodox al Mănăstirii Cernica.

În adoptarea acestei decizii, Comisiile au pornit de la constatarea faptului că propunerea legislativă are ca obiect de reglementare înfiinţarea Centrului cultural creştin-ortodox al Mănăstirii Cernica şi restituirea proprietăţilor mobile şi imobile preluate abuziv din patrimoniul acesteia, după anul 1945, dar că textul propunerii este confuz, conducând la un paralelism în cadrul legal deja existent pentru retrocedarea terenurilor şi bunurilor. Înfiinţarea unui centru cultural, ca persoană juridică, se poate realiza în temeiul Ordonanţei Guvernului nr. 26/2000 privind asociaţiile şi fundaţiile, şi nu printr-o lege specială, mai ales că în iniţiativa legislativă de faţă se vorbeşte de constituirea Centrului cultural creştin-ortodox al Mănăstirii Cernica, fără a se preciza scopul şi obiectivele pentru care se înfiinţează.

Sub aspect tehnic, propunerea legislativă este necorespunzătoare, aşa cum rezultă şi din avizul Consiliului Legislativ. 

Guvernul, prin Punctul de vedere, nu susţine promovarea propunerii legislative, considerând că dispoziţiile sale sunt neclare, nefiind prevăzută forma juridică de organizare a centrului cultural, relaţia acestuia cu Mănăstirea Cernica, în vreme ce reconstituirea dreptului de proprietate asupra unor terenuri în suprafeţe mai mari decât cele prevăzute în legislaţia din domeniul fondului funciar ar crea o situaţie privilegiată pentru Mănăstirea Cernica, în raport cu celelalte mănăstiri, şi nejustificată, în acelaşi timp. În ceea ce priveşte bunurile mobile, modalitatea restituirii către mănăstire este neclară şi incompletă, având în vedere că acestea se află în proprietatea privată a unor persoane, care nu pot fi expropriate fără a aduce atingere principiului constituţional privind ocrotirea proprietăţii de către stat. Pe de altă parte, pentru bunurile mobile clasate în patrimoniul cultural naţional există o procedură legală de restituire, prevăzută în Legea nr. 182/2000 privind protejarea patrimoniului cultural naţional mobil.

